b'\n_START_ARTICLE_\nLotus 80\n_START_SECTION_\nZasnova\n_START_PARAGRAPH_\nOgilvie in Rudd sta \xc5\xbeelela narediti nov korak pred konkurenco s tem, da naj bi nov dirkalnik v najve\xc4\x8dji meri izkori\xc5\xa1\xc4\x8dal sistem ustvarjanja podtlaka pod dirkalnikom. Za\xc4\x8del naj bi se ustvarjati takoj za nosom dirkalnika in se raztezal vse do konca dirkalnika, dlje od zadnje osi. \xc5\xa0e nadalje pa je bil sistem za ustvarjanje podtlaka vgrajen v sam nos dirkalnika, s \xc4\x8dimer naj bi se cela \xc5\xa1asija spremenila v aerodinami\xc4\x8dno napravo. V teoriji bi morala tak\xc5\xa1na zasnova ustvarjati ogromen podtlak pod dirkalnikom, zato je morala biti \xc5\xa1asija strukturno trdnej\xc5\xa1a od predhodnika Lotus 79. Zaradi ogromnega podtlaka tako Lotus 80 sploh ne bi potreboval dodatnik krilc. Chapman je sprva to idejo odobraval._NEWLINE_Ker se je sponzor John Player Special umaknil iz Formule 1, je bil dirkalnik ponovno obarvan v britansko zeleno dirka\xc5\xa1ko barvo. Dirkalnik je imel stranske hladilne odprtine v obliki steklenice, kar je postalo v osemdesetih obi\xc4\x8dajno v Formuli 1. Toda na testiranju novega dirkalnika so se pojavile velike te\xc5\xbeave. Mario Andretti je povedal, da se je dirkalnik pri velikih hitrostih dobro obna\xc5\xa1al, toda pri zaviranju in v ovinkih je dirkalnik nenadoma izgubil podtlak ter ga nato nenadoma spet pridobil. Ugotovili so da dirkalnik proizvaja prevelik podtlak, da bi ga dirka\xc4\x8d lahko obvladoval. Ta problem je povzro\xc4\x8dal premikanje sredi\xc5\xa1\xc4\x8da podtlaka pod dirkalnikom, zato je dirkalnik v ovinkih brutalno dvigovalo in prestavljalo, ob tem pa je \xc5\xbee majhna razlika v vi\xc5\xa1ini dirkalnika pomenila ogromno razliko v podtlaku, na kar so vplivali tudi robniki ali neraven asfalt. Mo\xc5\xa1tvo je eksperimentiralo tudi z namestitvijo krilc, toda to na obna\xc5\xa1anje dirkalnika v veliki meri ni vplivalo.\n_START_SECTION_\nDirka\xc5\xa1ka zgodovina\n_START_PARAGRAPH_\nAndretti je vztrajal z dirkalnikom med tem, ko je Carlos Reutemann raje dirkal s starej\xc5\xa1im dirkalnikom Lotus 79. Chapman je s\xc4\x8dasoma priznal, da dirkalnik ni izpolnil pri\xc4\x8dakovanj. Po solidnem tretje mesto na dirki za Veliko nagrado \xc5\xa0panije, so te\xc5\xbeave dirkalnika namre\xc4\x8d postale o\xc4\x8ditne na dirkah za Veliko nagrado Belgije in Veliko nagrado Monaka. Za preostanek sezone so tako dirkali z izbolj\xc5\xa1anim dirkalnikom Lotus 79. To je bil velik udarec za mo\xc5\xa1tvo in za obetaven dirkalnik, toda Chapman je uporabil podoben koncept ustvarjanja podtlaka za dirkalnik Lotus 88.'